Barangay Chairman Juner Magbanua was arrested in a drug raid on Monday.

SOUTH COTABATO- Inaresto ng mga operatiba ng Regional Anti-Illegal Drug Special Operations Task Group 12 (RAIDSOTG) ang dalawang barangay chairman ng Polomolok, South Cotabato, Lunes.

Hinalughog ng mga awtoridad ang bahay ni Koronadal barangay chairman Juner Magbanua kung saan nakuha ang isang fragmentation grenade at tatlong bala ng kalibre 5.56 na baril sa kwarto nito.

Tumanggi magsalita ang kapitan.

Ayon sa isa sa mga kagawad na si Erma Dequito, hindi totoo ang ibinibintang sa kapitan at planted umano ang mga ebidensyang nakuha.

Itinanggi ito ni RAIDSOTG12 Police Chief Superintendent Maximo Sebastian Jr., at sinabing lehitimo ang kanilang operasyon.

Dinakip rin ang chairman ng Barangay Poblacion na si Vicente Yungco Jr., matapos namang makuhanan ng mga operatiba ang kaniyang bahay ng isang caliber 9mm na baril, 12 gauge shotgun, airgun at iba't ibang klase ng bala.

Ayon sa mga pulis, positibong kabilang sa listahan ng narco-politicians ang dalawang kapitan na sinasabing protektor ng illegal drug trade sa barangay at validated raw umano ang listahan.

Nakatakdang sampahan ng kasong illegal possession of explosives at ammunition si Magbanua, samantalang illegal possession of firearms and ammunition naman ang kasong haharapin ni Yungco.

Sa kabuuan, siyam na mga barangay officials na ng Sarangani at Polomolok ang naaresto ng RAIDSOTG na kabilang sa listahan ng mga umano'y narco-politicians na hawak ngayon ni Pangulong Rodrigo Duterte.